khistorydata/jeongjo-sjw-relations huggingface dataset:
정조 4년 · 강
召見時原任大臣于誠正閣。領議政金尙喆。領敦寧李溵。領府事鄭弘淳。右議政李徽之。
정조 4년 · 목
予謂尙喆曰。來正則卿入耆社矣。予謂溵曰。卿疾近則何如。溵曰。尙無差完矣。予謂弘淳曰。卿之所愼何如。弘淳曰。尙未快愈矣。予謂尙喆曰。日前卿箚。可見卿心。予果有意。而姑不賜答矣。仍親賜批答。尙喆起而雙擎。拜而俯讀奏曰。臣敢於將退之日。略陳一得之見。而識淺文短。辭不達意。今承恩批。不省所措矣。予曰。來年卿爲七旬。今日予欲一見。而適有小饌。故使卿等入來矣。仍命宣饌。予曰。卿將告退。左相亦病甚。國事無可言矣。尙喆曰。左相病今向差。不日當造朝矣。予曰。今夜將親臨誓戒。日寒如此。爲慮百官之勞苦。不得已停止矣。尙喆等曰。玉體勞動實爲悶迫。俄承停行之命。不勝忻幸矣。
정조 4년 · 강
領議政金尙喆上箚陳勉。仍論諸條。賜批。
정조 4년 · 목
箚略曰。從古聖王。孰不欲立志。而苟不擇善固執。則施措之間。其不爲事物之所奪。而能成始終者。蓋無幾矣。惟勿以法講之應文。而頻開隻日之筵。讀經傳而察公私義理之分。講子史而究治亂得失之本。則不患志之不立。治之不隆矣。懋哉懋哉。臣常以仁明武三字。爲殿下獻焉。生殺。人主之大權。而雖當惡逆訊鞫之時。求生必死。每存寧失。仁之至也。一日萬機。國事至繁。而必先處晦觀明。處靜觀動。故小大畏服。不敢售欺蔽之計。明之至也。以極泰之運。當極艱之會。而不動聲色。處之雍容。武之至也。惟願益留聖意焉。取人之道。惟在科目。而我朝取士。最重式科。爲其選。取講製全才之意。彼製述之士。盡誦七書。一如實學之人。則雖盡一生。而成功未易。故京華士子。應擧絶少。此所以三十三人之榜。幾盡無實用之人也。今若就原額中幾窠。別爲三經會試。多得貫通三經之人。則雖今日釋褐。明日置之橫經之列。則聰敏俊秀之士。何患其誦習之不暇乎。博詢庭議。以責實效焉。以禁御兩營軍除番便否。臣等亦承聆筵敎矣。惟彼番上之軍。除番納米。代充京軍云者。遊談之士。亦多語及於此。都監五千軍中。或以各一千。或以各五百。劃屬禁御營。如漢南北之制。則將分其權。兵擇其精。輦下軍情。無除汰之怨。自都監分屬之後。自來元料。其將自如。兩營保米。當爲剩餘。而凡有三軍門推移措置之道。不患不有餘矣。惟在博詢庭議。如守摠分合之論。南漢出鎭之議。恝然置之則有害。斷然行之則有益。竝乞留神焉。批以。首尾累千百言。無非進學之要。做治之方。而道盡卿平日血忱。披復屢回。思欲措之爲政。附陳二段。亦屬急務。冀卿之與廟堂諸臣。雜議爛商。以成劃一之制。書不盡言。面可罄懷。
정조 4년 · 목
敎曰。意謂卿來參候班。要與之見。聞卿愼節。一向彌留。除夕元朝。皆未克造云。悵歎之餘。繼又悶慮萬萬。卿其益加善攝。毋以小愈爲忽。待抉痊造朝事。遣入侍史官。傳諭于左議政。問病以來。仍令藥院。賚傳蔘料。
정조 4년 · 강
罷內閣提學金鍾秀職。
정조 4년 · 목
敎曰。非不知情理也。顧今朝廷。位著殆空。此等人豈可輕捨。前以將來之意。屢有提敎。公私不但無相妨而已。曲察絜矩之義。兼開仕宦之路。則一召再召。無異自畵。是豈所望於此重臣。矧今歲將改矣。職在內閣。無意變動者。已傷分義。而予戀重臣。重臣故不戀予。如是之不已。雖欲出脚。可謂無節拍以此以彼。不可一味無警。奎章閣提學金鍾秀罷職。
정조 4년 · 강
命明日問安。差晏爲之。
정조 4년 · 목
敎曰。夜當將事。早曉開門。則疲於酬應。明日問安。差晏爲之。闕門亦勿早開。皆令以此知悉。
정조 4년 · 목
中部元戶三千九百十九戶。男一萬一千二百七十六口。女一萬二千八百七十七口。東部元戶六千八百十九戶。男一萬三千六百六口。女一萬三千九百四十五口。西部元戶一萬三千六百三戶。男三萬五千九百四十八口。女三萬八千六百四口。南部元戶八千八百九十三戶。男二萬五千四百五十九口。女二萬七千三百四十口。北部元戶五千五百八戶。男一萬一千七百八十口。女一萬二千八百六口。五部都元戶三萬八千七百四十二戶。人口男女竝二十萬三千六百四十一口。男九萬八千六十九口。女十萬五千五百七十二口。
정조 4년 · 강
惠慶宮進服一錢重人蔘粟米飮。命自今日煎入。榻敎也。
정조 4년 · 강
召見承旨徐浩修于誠正閣。
정조 4년 · 목
予曰。李養鼎事。卿其聞之乎。浩修曰。臣已聞知。而昨者旣有先入侍後謝恩之命。且爲隨駕。則今玆違召。萬萬不當矣。予曰。其時同副都承旨。則施以罷職不敍之典故。其爲陳章。猶或可也。至於養鼎。豈不駭然乎。如是引義。則此後承宣。連以違召爲事哉。浩修曰。養鼎之擧措。不勝駭怪矣。予曰。在院承旨。一不挽止乎。浩修曰。朴祐源勸其姑止。則終不聽之云矣。予曰。禁府輕囚。使處馬房事。曾有分付。而今此令久之後。似有渾處之弊。若或有摘奸時見發。則入直都事。難免重勘。以此分付也。
정조 4년 · 강
禁推承旨李養鼎。
정조 4년 · 목
因牌招啓辭。敎以。未知其故。問于政院。始知委折。亦一變怪。若此。則自上不可譴罷一承宣乎。與前同副前知申事。尤不彷彿。則到今時日旣久之後。復以此事。作爲引義者。此無他。彼之癡濫者。不畏紀綱而然。爲先罷職。下義禁府從重推考。
정조 4년 · 강
遞差承旨鄭元始李亨逵朴祐源柳義養趙時偉。
정조 4년 · 목
敎曰。近日每事寛假之故。政院在近密。倖其似此之會。各房擧行。全事拋棄。所欲道也。難以毛擧。至于今日擧措。而駭然爲尤甚矣。此而不已。自上將不得罪一承宣乎。彼李養鼎之駭悖。不足說也。在院承旨若能據理爭執。豈有登徹之擧。昨日以後在院承旨。一竝遞差。
정조 4년 · 강
以徐浩修李亨元金宇鎭金憙爲承旨。
정조 4년 · 목
敎曰。承旨前望單子入之。又敎曰。承旨有闕代。政官牌招開政差出。待下批牌招察任。
정조 4년 · 강
以李致中爲大司諫。
정조 4년 · 목
敎曰。吏批有闕。今日政盡爲差出。又敎曰。在外總管許遞。今日政差出。○以宋鍈南柱老爲承旨。徐有防爲大司成。李命植爲戶曹參判。李★(土+甲)洪檢爲同義禁。鶴林君焴爲都總管。
정조 4년 · 강
重推兵曹判書李性源。
정조 4년 · 목
敎曰。疏滯之政。銓家之先務。而如其要津淸窠。當存濫觴之戒。況有近來申飭。則日昨訓副之通。果叶物情。而亦是非此莫可之人乎。何不效前判堂之審愼。今玆之敎。非曰永慳。欲令愼通而審擬也。初政雖然。來效可責。兵曹判書從重推考。此後另加恢公。
정조 4년 · 강
命傳命司謁之錯傳。該曹之錯對知入。
정조 4년 · 목
敎曰。俄者知入之命。非不知新資十五朔。舊資十朔之限也。毋論舊資與新資人。準限亦有久近。則久者或不首擬照擬。近者或多徑擬內職。此事使之問于銓曹矣。政院之稟。如是相左。此乃傳命司謁之錯傳乎。該曹之錯對乎。更爲知入。
정조 4년 · 목
因牌不進。敎以。許遞。前望單子入之。
정조 4년 · 강
命時囚李養鼎照律啓目勿施。
정조 4년 · 목
因義禁府照律啓目。敎以。渠焉敢游辭漫漶。此公事勿施。更爲開坐捧入。
정조 4년 · 강
命中官劉仁默。令該府處之。
정조 4년 · 강
召見大臣以下于誠正閣。左議政徐命善。吏曹參判鄭民始。京畿監司李鎭衡。都承旨徐浩修。
정조 4년 · 목
命善曰。日間聖體若何。予曰。自數日偶得毒感。頗用苦劇。命善曰。伏聽玉音失和。不勝悶慮矣。予曰。卿之神色。似不如前矣。命善曰。臣亦有賤疾矣。予曰兩銓旣具。褒貶似當從近開坐矣。命善曰。然矣。至於刑判許遞之後。更無可合人。是可悶矣。予曰。工判似亦然矣。予曰。刑判雖云有病。暫進貶座。有何所難乎。命善曰。是則當擧行矣。予曰。禁府開坐。有何事故而不爲開坐乎。浩修曰。其委折問諸該府。而姑未來報矣。民始曰。該府堂上。雖有新差之員。今此無故之日。不爲開坐。極涉可怪矣。予曰。李衍祥之任其西銓時。善爲政事矣。命善曰。然矣。予曰。新兵判政事。雖緣生疏。亦可謂觀過知仁矣。唯當致心備擬。而何如是錯誤耶。民始曰。兵判新當銓任。或有未熟之弊。而唯以秉公爲心。則是可爲宜矣。予曰。訓鍊副正。誰可合宜乎。命善曰。曾經宣傳官然後。例擬副正。而今無可合人云矣。民始曰。李元謙尹敬喆。可合副正。而敬喆則方在罪中。故不得通擬云矣。予曰。金益彬何如。浩修曰。極可矣。予曰。徐秉德有何故。而今始擬望乎。浩修曰。以乙未禁錮。今方見解云矣。予曰。向者沈樂洙事。太過矣。命善曰。然矣。命善曰。銓曹一經都政之後。每有人言。可怪矣。予曰。西銓善用久勤。則爲第一政事矣。民始曰。東銓則爲政極難。若從己所見。則取人之謗。俾從他人之言。則未得恢公。以故每多人言矣。命善曰。守令之塡差。有關利害。不可不擇差矣。予曰。然矣。予曰。金鍾秀欲爲上來乎。民始曰。向者書探其意。則甚落落矣。予曰。或有些少之嫌。而不爲上來則過矣。予曰。武亞將。誰當爲之乎。民始曰。李漢豊李文和[德:I-PERSON]洪和輔可矣。命善曰。漢豊之兄漢昌。勝於其弟云矣。民始曰。近來臺諫。專以含默爲道。雖有請推之例規。初不爲之。若或有一言論及。則便成仇隙。此後則亦無官師相規之事矣。予曰。以蔡濟恭事觀之。果是然矣。予曰。今年非歉歲乎。命善曰。可謂連豊矣。鎭衡曰。還穀似當歲前畢捧。而亦無觀望之人矣。予曰。北道則似有停減之擧矣。命善曰。頃者已有下敎矣。民始曰。北關雖云歉歲。似無設賑之慮矣。
정조 4년 · 강
以宋煥億爲承旨。前望也。
정조 4년 · 강
命捕將李柱國罷職。具以謙重推。從事官尹彦喆棍汰。
정조 4년 · 목
敎曰。設置捕廳。法意何如。而近日窺捕事。關係甚重。期限已過。尙未斯得。不但萬萬駭然。以摘奸時事推之。兩廳之中。左廳爲尤甚。該大將視若尋常。惟恐見忤於校隸。以周便爲事。此等捕將。脫有大於此之事。將安所恃。所當嚴繩。而姑從未勘。該捕將李柱國罷職。差有勤慢之殊。亦不可全然無警。捕將具以謙。爲先從重推考。又敎曰。左邊從事官尹彦喆。決棍十度汰去。
정조 4년 · 강
命御營都提調金尙喆。兼察御將。
정조 4년 · 목
政院啓言。御營大將李柱國。以兼帶捕將罷職矣。將兵之任。不可無摠察。何以爲之。敎以。都提調兼察。
정조 4년 · 강
以李昌運爲左捕將。前望也。
정조 4년 · 목
敎曰。此等事。催促之下。尙不知入。當直都事汰去。
정조 4년 · 강
召見承旨金宇鎭于誠正閣。
정조 4년 · 목
予曰。闕內鍮物。或有見失之弊。極甚可怪矣。宇鎭曰。此實變怪事矣。予曰。宣傳官旣有仕滿。則以判官主簿。次次陞付。則似好矣。宇鎭曰。如是則合宜矣。予曰。大司成何以爲之乎。宇鎭曰。以疏批未下。姑未行公云矣。
정조 4년 · 강
行藥院入診于誠正閣。都提調鄭弘淳。提調金華鎭。副提調徐浩修。
정조 4년 · 목
請診也。○弘淳曰。爲診候攣醫官而入矣。予曰。今則有減勢。不必診脈矣。弘淳曰。雖不診候。和解之劑。不可不以茶飮進御何如。予曰。此則好矣。仍命醫官吳道烱進前。予曰。若論其症樣。則間有寒熱往來之漸。兼有咳嗽。寢睡不便。若出藥。則當爲何方耶。道烱曰。杏橘茶曾試而見效。以此製入似好矣。予曰。此不必出傳敎。自藥院製入也。
정조 4년 · 강
命姜鳳喆司鑰除授。
정조 4년 · 목
敎曰。節義卓然。在士大夫。求之絶罕。卽姜孝元是已。以是世世料祿不絶。　列朝奬厲之　聖意。有以仰認。邊將遞歸之後。尙未收用。可謂欠事。況今子旣移遷。父當甄敍。姜孝元五代孫前萬戶鳳喆。書房色司鑰除授。
정조 4년 · 목
予曰。洪忠御史消息。或有聞知乎。宇鎭曰。姑未得聞矣。予曰。領相爲司饔都提擧。今至幾年乎。宇鎭曰。將爲十餘年矣。予曰。前者李錫杓之上疏。謂之如何乎。宇鎭曰。自儒時述著囊中。而謂之名疏矣。予曰。鎭川倅誰也。宇鎭曰。趙廷鉉矣。
정조 4년 · 강
知敦寧宋德相從縣道陳疏辭職。仍請威罰。賜批。
정조 4년 · 목
疏略曰。舊患新恙。迭相添谻。四朔沈頓。朝暮待盡。臣身在野外。名係朝籍。本兼諸銜。經歲虛帶。不特臣心惶縮。其爲損朝家事面如何哉。伏乞本職兼帶。一竝鐫遞。向來沈樂洙之疏。不敢不略陳焉。疏語專在臣身。煥億。其言未嘗就實跡執眞贜。而徒以無形影之事。構成罪案。臣於此不勝悸怖之至。仍念煥億之於洪國榮。國榮之於賤臣。臣固精昏。不曾記一言一事之與樂洙言彷彿者。不知樂洙從何聞之。若是容易說道耶。臣半年在朝。無一裨補。遂致半世之人。嫉若私讎。必欲陷之罔測之科。此莫非臣之狂攣愚妄之罪也。尙誰尤哉。噫。苟非殿下曲爲臣叔侄之地。則臣之叔侄。其尙免湛滅之禍乎。臣雖殲身粉骨。何酬其萬一哉。雖然今臣終逭嚴誅。則將不知幾個樂洙復出。是豈淸朝之美風乎。惟願亟降威罰。批以。卿還鄕已閱歲。而無意幡然。方切虛竚之思。見卿疏本。知有所愼。爲卿不勝悶慮。至於紙末所引。向有痛辨之敎。今欲慰勉於卿。其說無以加此。此不更申。卿其諒未。大抵人志之未定。皆由朝廷規模未立而然。予庸反省慙歎。於卿何有。卿須安心勿辭。益加善攝。竢少間登途。以副區區之望也。仍命遣史官傳諭。
정조 4년 · 강
左副承旨宋煥億。從縣道陳疏辭職。
정조 4년 · 목
疏略曰。遭罹之罔測。千古罕有。如非殿下曲庇。則臣之叔侄。何能免湛滅之禍也。臣自有是事。天地之大。而一身之渺然。無所自容。腐心痛骨。每恨視息之尙存。以此情地。官職去就。初無暇言。雖欲徒恃恩數。抗顏周行。其於公議之甚嚴何哉。亟命刊臣所帶之職。○敎曰。前後申飭何如。而如是煩瀆爲事。豈不屑越。原疏還給。使之上來察職。一兩日內。如不上來。直捧禁推傳旨。
정조 4년 · 강
敦寧都正沈念祖上疏乞遞。賜批。
정조 4년 · 목
疏略曰。是職無敦懿。則法不當冒居。且實錄纂修之命。尤有所愧悚。如臣文識俱短。資歷最淺。安敢晏然秉管。不思債事之戒哉。俯燭實情。竝許遞免。批以。爾其勿辭纂修。
정조 4년 · 강
命實錄堂上沈念祖本職許遞。
정조 4년 · 목
敎曰。實錄堂上沈念祖本職。旣無敦寧。則勢難仍帶許遞。待明朝牌招。申飭行公。
정조 4년 · 목
初昏流星出玉井星下。入南方天際。狀如拳。尾長二三尺許。色白。
정조 4년 · 강
召見大臣及藥院提調于誠正閣。領議政金尙喆。右議政李徽之。都提調鄭弘淳。提調金華鎭。副提調徐浩修。
정조 4년 · 목
請對也。承候也。○尙喆曰。日間聖體調攝若何。予曰。比諸日前。稍減痛勢。而尙多餘症矣。尙喆曰。日前奉朝賀子孫調用事下敎。出於聖孝之慰悅　慈宮之意也。臣等不勝欽歎矣。予曰。左相病狀。聞甚可悶矣。今果何如也。浩修曰。病情頗劇。有難從速差勝矣。尙喆曰。聖上誕日干支。以己酉誤印。事甚驚心。故臣等請對矣。予曰。緣何而至於誤印乎。卿等見其己卯本乎。徽之曰。臣果爲考見矣。予曰。領府事聞之乎。弘淳曰。臣亦得聞。而事極驚怪矣。尙喆曰。聖上誕日干支卽己卯。而己卯年冊封後。譜略修正時。以己酉誤印。其後登極後修正時。仍前誤印。今於覺悟之後。前後監印諸臣。不可置而不論。己卯丁酉譜略修正本寺提調及校正堂郞。一竝施以竄配何如。予曰。竄配則過矣。削職可也。尙喆曰。譜略卽令釐正何如。予曰。依爲之。予曰。其時校正堂上誰也。尙喆曰。李昌壽韓光會矣。予曰。史庫所在。似當改正矣。尙喆曰。從速釐正宜矣。予曰。明年曝曬時改正可也。予曰。宗簿提調。今誰爲之也。承旨金宇鎭曰。李★(土+甲)矣。予曰。前以亞卿差出乎。尙喆曰。曾未見之矣。予曰。是職重矣。徽之曰。事係　宗譜。故爲任重矣。予曰。訓將之病。近得何如也。徽之曰。今則差勝云矣。予曰。卿等可知其將材矣。尙喆曰。實無可合人。至於日前御將之望。只以二人擬入。事甚可悶矣。予曰。六曹長官。多有頉報。褒貶何以爲之乎。判尹則似有變通。而刑判則當其貶坐可也。予曰。近者痰滯盈膈。咳嗽竝作。必是外寒未解而然矣。加用前藥三貼何如。醫官吳道烱曰。此藥有效無害。而宜用消散之劑矣。
정조 4년 · 강
命加味養胃湯一貼煎入。榻敎也。
정조 4년 · 강
命宗簿寺堂郞削職。身故人勿論。
정조 4년 · 목
敎曰。宗簿寺當該堂郞。一竝削職。又敎曰。宗簿堂郞現告中。身故人勿論。
정조 4년 · 목
予曰。實錄卷數。當爲幾何乎。浩修曰。當爲七八十卷云矣。予曰。校正誰果爲之乎。浩修曰。蔡濟恭出去後。只有趙㻐而已矣。
정조 4년 · 강
藥院提調金華鎭。持湯劑入侍于誠正閣。
정조 4년 · 목
華鎭擎進加味養胃湯。予曰。寒感尙未抉解。進服此藥如何。醫官吳道烱曰。此藥本自有效無害之劑矣。予曰。明日亦以此藥煎進也。予曰。宗簿堂郞現告。已爲抄出乎。承旨金宇鎭曰。俄者下敎。以身故人勿爲擧論。而事係重大。不可循例現告矣。宇鎭曰。金孝大家碑文事。尙未擧行云。何以爲之乎。予曰。後日次對稟定也。
정조 4년 · 강
重推知實錄事金熤。
정조 4년 · 목
敎曰。近來史局堂上不備。殊非加差董促之意。知實錄事金熤。連爲懸病不然。雖未知情病之如何。事體所在。誠極寒心。從重推考。卽爲牌招。申飭行公。
정조 4년 · 강
左議政徐命善陳箚請璿譜修正前後堂郞重勘。賜批。
정조 4년 · 목
箚略曰。諸大臣。以璿譜誤錄事。相率求對云。臣病裏聞此。蹶然驚起。取考曆本。而反復考訂。則其爲差錯也審矣。夫金匱　寶牒。其事至敬。其義至嚴。一或於此。不盡其嚴敬之實。則如國體何。臣分何。亟命有司。設廳修正。前後堂郞。一竝重勘。斷不可已也。臣偶然一疾。轉輾沈重。不能隨後僚相。以自效其奔走之誠。瞻望雲天。此何人哉。惟願遄被譴何焉。批以。向於筵席。見卿神觀消瘦。竊爲卿悶慮。日間愼節。又復添劇云。固知卿無妄之遄獲勿藥。而天氣嚴寒。此時調將。恐不適宜。惟冀卿之安心勿辭。加意愼攝也。監譜堂郞事。已從首揆之請矣。仍命遣史官傳諭。御醫持藥物看病。
정조 4년 · 강
惠慶官進服一錢重人蔘粟米飮。命自今日停止。榻敎也。
정조 4년 · 목
華鎭進湯劑。予曰。感寒尙未抉解。是甚可悶矣。華鎭曰。此藥連爲進御後。姑無煩熱乎。予曰。連服此藥後。頓覺差勝矣。予曰。宗簿提調。差以亞卿者。亦有古例乎。華鎭曰。聞之則前有李潭爲之云矣。予曰。校正事。不必設廳。只以誤印一張刊改可矣。華鎭曰。如是則好矣。予曰。卿與尹東昇同爲承旨乎。華鎭曰。然矣。予曰。尹東昇善行承宣。且多才藝矣。華鎭曰。然矣。予曰。兵判雖是初政。何如是疏忽也。華鎭曰。實是生疏所致矣。予曰。戶曹所儲銀爲幾許兩乎。華鎭曰。只有六萬餘兩。而歲後似有開用之事矣。予曰。爲數何其太少也。華鎭曰。所用者多。所入者少故也。予曰。與兵曹何如。華鎭曰。兵曹只掌一曺。戶曹分排各司。故所儲不如兵曹矣。予曰。咸鏡道稅穀。何不上納乎。華鎭曰。北道與平安道。留畜年條。以備不虞之意矣。予曰。羅蔘以何樣捧納乎。華鎭曰。今年則似勝於前所捧納者矣。
정조 4년 · 강
大司成徐有防疏辭新除泮長之任。賜例批。
정조 4년 · 강
禁推承旨宋煥億。以朴祐源代之。
정조 4년 · 목
敎曰。左副承旨宋煥億。又此違牌。是豈分義之所敢出。禁推傳旨捧入。前望單子入之。待下批牌招察任。
정조 4년 · 강
命黑山島漂到人。優給衣糧。從其願發送。
정조 4년 · 목
敎曰。黑山島漂到彼人。待問情公文上來回下。則必費日字。當此冬節。淹滯可悶。爲先優給衣糧。其他住接等事。另飭地方官。着意擧行。船路旱路。從其願發送後。擧行形止狀聞事。自備局待城門開。卽爲傳驛行會。
정조 4년 · 강
遞承旨金宇鎭。以李亨逵代之。
정조 4년 · 목
敎曰。右承旨有實恙云許遞。前望單子入之。
정조 4년 · 목
予曰。左相之病。聞甚可悶矣。民始曰。自昨今少差云矣。予曰。譜略誤印事。卿其知之乎。民始曰。聞甚驚怪矣。予曰。迨今覺發。猶可謂幸矣。民始曰。然矣。
정조 4년 · 강
藥院提調持湯劑入侍于誠正閣。提調金華鎭。副提調徐浩修。
정조 4년 · 목
華鎭進湯劑。予曰。加服二貼何如。醫官吳道烱曰。誠好矣。予曰。明日湯劑。待下敎煎入也。予曰。承旨房望事。誠不察矣。浩修曰。誠然矣。朴祐源之於兵判。有甥侄應避之嫌。而不爲懸入。臣叔方帶廚院都提擧。而臣之名下。不懸相避。至於蒙點。該房擧行。尤是不察矣。
정조 4년 · 강
遞差承旨宋鍈。
정조 4년 · 목
敎曰。房望做錯。已極非細。廚院副提擧望單。亦有不察。而至於受點。此等事。何可每煩飭敎。當該承旨遞差。副提擧望爻周。更爲書入。
정조 4년 · 목
以柳義養爲承旨。兪彦鎬爲左參贊。洪檢爲刑曹參判。柳東亨爲稷山縣監。沈頤之爲副總管。
정조 4년 · 강
遞承旨柳義養。以徐有防代之。
정조 4년 · 목
敎曰。在外承旨許遞。與未差之代。政官待明朝牌招。開政差出。又敎曰。承旨前望單子入之。
정조 4년 · 목
敎曰。大司成前望單子入之。待下批牌招察任。
정조 4년 · 강
命扶餘縣監。各別擇擬。
정조 4년 · 목
洪忠監司洪秉纘。以扶餘縣監申大權。暗行御史封庫馳啓。敎以。目下催租捧糴。邑務不但孔殷。況封庫之代。尤宜另擇。不然則徒煩迎送。寧非無實之甚乎。以此申飭銓曹。明日政各別擇擬。
정조 4년 · 강
召見藥院提調承旨于誠正閣。提調金華鎭。右承旨徐有防。右副承旨李亨元。
정조 4년 · 목
予曰。比諸日昨。尤有差減矣。華鎭曰。湯劑已爲監煎待令。何以爲之乎。予曰。旣已煎置。使醫官以差備封進也。予曰。吏判之爲政生疏。至於宗簿提調。以亞卿擬差。可怪矣。有防曰。然矣。予曰。合製何當設行乎。有防曰。陞補畢抄後。以設合製矣。予曰。直閣入侍。予曰。日記。今年內當爲修正乎。直閣徐鼎修曰。似難歲前畢修矣。予曰。宋文述當其注書之任。凡爲幾日乎。知入。假注書趙衍德承命出。回奏曰。凡七日矣。予曰。趙興鎭正月日記。必以今夜書爲修正。明日內。粧冊以納事分付。
정조 4년 · 강
命前假注書宋文述拿問。
정조 4년 · 목
敎曰。前假注書宋文述。若干仕進之後。今已八朔。日記尙不修納。催促之後。前後推托之狀。萬萬駭然。令該府卽爲拿問。畢納後草記。
정조 4년 · 강
重推禁府都事李鎭斗。
정조 4년 · 목
右副承旨李亨元啓言。罪人押去。何等時急。而發行十一日。始到南海縣。已是稽緩。啓本不塡某時。尤涉疏忽。禁府都事李鎭斗。請從重推考。從之。
정조 4년 · 강
正言李兢淵上疏辭職。仍陳時弊。賜批。
정조 4년 · 목
疏略曰。官以諫名。而曾不能出一言論一事。使淸朝耳目之寄。殆同虛設。以自陷於瘝官負職之科。則非但罪實難貰。其爲貽累聖簡。當如何。俯賜諒察。特削臣職。一二民瘼。亦有見聞附陳焉。居官者。時月稍久然後。可以官民相知。而弊瘼漸有矯捄之道矣。近來守宰。或有移遷數朔之內。若此則雖有龔黃之才。何以展其所蘊乎。另飭銓曹。以爲久任責成之道。外邑軍布之錢木參半。非不好矣。自減一疋之後。一夫所納一疋。則一疋之內。無以行參半之法。故例以純錢捧之。始乃分半作木。以是之故。木邊輒皆加捧。大爲民弊。臣意木貴處。以純錢捧之。木賤處。以純木捧之。以準其錢木參半之數。則無損於國。有益於民。下詢廟堂定式。均役之後。諸處漁箭。皆有定稅。雖不得漁。亦納其稅。故民不敢隨意設箭也。若使各道。捧納漁箭所出元定之數。而均廳不復主管。則國無所失。民必蒙惠。下詢廟堂捄弊。大同之移劃軍門。不得已之事。而船人輸納之際。爲弊多端。船漢之呼冤。固已可矜。而納稅之民。亦因此受害。下詢廟堂。一依各宮房例。以杜後弊。各司奴婢之在外邑者夥然。而此則雖有逃故。不許頉減。指徵無處者。族徵隣徵。無辜之民。不能支保。申飭各司。詳覈頉給。俾除橫侵之弊。所謂都賈。要路網利操縱潛賣之弊。日增月滋。由此而市民失業。物貨騰踊。嚴飭法司。另加禁斷焉。批以。所陳數條。寂然之中。猶賢乎已。下廟堂逐條覆奏。爾其勿辭。從速察職。
정조 4년 · 목
以鄭趾煥爲承旨。沈頤之爲同義禁。尹昹爲扶餘縣監。具純爲白翎僉使。
정조 4년 · 강
命新除授承旨敍用。牌招察任。
정조 4년 · 강
命時囚罪人劉仁默。分揀放送。
정조 5년 · 강
召見承旨徐有防。閣臣鄭民始徐鼎修于誠正閣。
정조 5년 · 목
予曰。內閣事。思之又思。誠甚蕩然。牌則何不立之乎。有防曰。牌則非自前所立者。故似是因循而然矣。予曰。俄者次對筵中。亦已下敎。而近來內閣。全無主管之人。常以內閣事。視若楚越。惟事抛却。無巨無細。一不修擧。當初設立之意。果如是耶。且以立牌事言之。特倣湖堂之視。無異經筵之牌。則近者閣臣。立此牌爲前導。視若羞恥事。曾無立牌來往者。其意安在。民始曰。臣等不職之罪。則固難自逭矣。第本閣深在水肅門內。諸臣出入。實多非便。故閣務擧行。不無掣礙之端。若移設摛文院於永肅門外。似爲便好矣。牌則非常常所立。而今始刱出。故似是因循而然矣。予曰。別無可合公廨之可以移設處。奈何。民始曰。局別將廳。雖甚隘陜。姑爲移設。未爲不可。予曰。然則出擧條。以爲擧行之地也。
정조 5년 · 목
右議政李徽之曰。前領相。國之元老。殿下之倚毗。同朝之期待亦何如。而一朝忽有許副之命。臣等久處同僚。觀其秉心。則斷斷爲國之血忱。無愧古大臣矣。今忽解去。同朝之悵缺。己無可言。而竊爲國事悶矣。予曰。箚批。已盡予之心曲矣。此大臣斷斷爲國之忠。予知已深。豈有一時許免之意。而弟其前後動勞於王家者。已多年矣。今此缷免。欲令一時閒養。予豈永捨乎。予曰。領相未出。其病症何如。徽之曰。今則病勢雖已向歇。而蘇健未易。誠可悶矣。徽之曰。向日兵判薦望。小臣職在右揆。不得檀望矣。予曰。此後則領相未出肅前。凡干廟謨。卿其替行也。予曰。洪文泳所論北伯事。卿意則何如。徽之曰。前咸鏡監司鄭昌順分揀之命。雖因前領相仰奏。特軫一年數遞之弊。而今此堂疏。旣出於守經之論。則該監司當引義撕捱。便是已遞之官。當此設賑之時。廢務可悶。且年分事目至嚴。違越定式。亦關後弊。咸鏡監司鄭昌順罷職何如。予曰。北伯薦望。誰爲可堪。徽之曰。以正卿言之。洪樂命鄭好仁好矣。予曰好矣。而洪樂命則病情未知何如。徽之曰。雖有病。而如廵歷等事。足可强爲。予曰。京職旣不得行公。則似不可更除外職矣。徽之曰。以亞卿言之。李坤蔡弘履洪檢。似合擬望矣。予曰。果好矣。而李坤姑難出外。蔡弘履亦好矣。而如李享逵。昨冬陞資。卽任藩臬。似涉太驟矣。予意則知申似好矣。卿意何如。徽之曰。此人果好矣。予曰。今日吏判。何不入來乎。徽之曰。以實病不得入來。而分義惶悚。來待於闕門外云矣。
정조 5년 · 강
命諸道各營今春巡操。一幷諪止。
정조 5년 · 목
右議政李徽之啓言。守禦使鄭民始忕啓以爲。本廳屬三營束伍及左右部牙兵今春合操。請令廟堂稟旨矣。農時合操。民弊不少。今春合操及廵點。亦爲停止似好矣。從之。又啓言。總戎使徐有寧狀啓以爲。坡州長湍輪操。請令廟堂稟旨矣。農節民弊。不可不恤。請春操停止。從之。又啓言。成鏡監司鄭昌順狀啓以爲。今春南關習操。固當擧行。而北關則未免失稔。至於臣營。纔經回祿。姑爲停止事。竝令廟堂稟旨矣。南北及該監營習操。請一體停止從之。又啓言。平安兵使李漢昌狀啓以爲。今春淸南各邑鎭廵操。依例擧行。請令廟堂稟旨矣。特令停止。請各其官鎭門。聚點。從之。又啓言。黃海兵使梁世絢忕啓以爲。今春習操及各邑鎭軍器點視。歲抄軍點考。依例擧行事。請令廟堂稟旨矣。一幷停止。請各其官鎭門。依例聚點。從之。又啓言。慶尙兵使李文德狀啓以爲。今春習操及營將廵點。依例擧行事。請令廟堂稟旨矣。請一幷停止。從之。又啓言。洪忠兵使李得濟狀啓以爲。今春習操廵歷及各鎭營將廵點。請令廟堂稟旨矣。一幷停止。請各其官鎭門聚點。從之。又啓言。南兵使吳載煕狀啓以爲。今春三甲左右營習操及南各營。各其官鎭門聚點。依定式擧行。請令廟堂稟旨矣。一體停止。各其官鎭門。請依例聚點。從之。又啓言。永宗防禦使申曒狀啓以爲。今春陸操。依例設行事。請令廟堂稟旨矣。請特爲停止。從之。
정조 5년 · 강
命諸道堤堰。及時修築。
정조 5년 · 목
右議政李徽之啓言。農務莫要於水利。當此春初。疏鑿堤堰。預爲貯水然後。可以澤及當夏移秧之時。而近來諸道堤堰。一任廢棄。堰下田土。未得蒙利。事甚慨惜。各別嚴飭諸道道臣。及時修築堤堰。請以爲貯水蒙利之地。從之。
정조 5년 · 강
重推江華留守趙㻐。
정조 5년 · 목
右議政李徽之啓言。江華留守趙㻐狀啓以爲。鎭撫軍兵及外四營。今春合操。依例設行。而統禦營所管畿海兩道舟師。依定式合設於臣營前洋事。請令廟堂稟旨矣。詰戎之政雖重。而當此農時。遠地軍兵。褁糧往來。其弊不可不恤。水陸合操。待秋擧行。各其官鎭門聚點似好。而該留守誤僞狀聞。致煩再請之擧。請從重推考。從之。
정조 5년 · 강
命各道上納。限內輸納。
정조 5년 · 목
戶曹判書金華鎭啓言。漕轉事目。纔已頒下。而凡係上納。皆有定限。近來外邑。多有晚發愆期之弊。各邑果能著意早運。則豈有臭載欠縮之患乎。卽今解氷不遠。漕轉廹頭。嚴飭各邑。趁限裝運。至若錢木布。亦於定限內。無遺輸納。而如是申飭之後。若復慢忽。自臣曹摘發。斷不饒貸。請以此出擧條。分付各道。從之。
정조 5년 · 강
以鄭元始爲咸鏡監司。備薦也。
정조 5년 · 강
命江華留守上疏捧納承旨。推考。
정조 5년 · 목
敎曰。前伯狀請。而新伯勘簿。則盡分道內之穀。朝家豈可爲罪。道臣亦何必爲嫌。觀此疏語。實是不當引而引者。政院之捧入。太涉曲循。重臣體重。雖已賜批。出納之地。不可無示警。江華留守趙㻐上疏捧入之承旨。推考。
정조 5년 · 강
命移設摛文院于局別將廳。
정조 5년 · 목
直提學鄭民始啓言。摛文院處深嚴之地。凡百擧行。自多掣礙。欲移設於永肅門外。而尙今未遑矣。自今日爲始。本院移設於局別將廳。而其所修補之道。分付戶曹。請使之待解凍擧行。從之。
정조 5년 · 강
有政。吏曹參判金夏材。參議李敬養進。
정조 5년 · 목
以蔡弘履爲承旨。尹坊爲大司諫。金和中爲司諫。朴師訥爲戶曹參議。朴仁榮爲鎭川縣監。
정조 5년 · 강
判下兵曹。 永禧殿展謁 毓祥宮展拜時軍兵磨鍊草記。
정조 5년 · 목
因草記。敎以。訓鍊都監步軍十哨馬軍三哨。爲先後廂。禁軍典入番六番隨駕。其餘留營留陣。置之。
정조 5년 · 강
命東營集春營入直軍。以外營入直軍替代。
정조 5년 · 목
訓局啓言。今正月十一日。 宗廟擧動時。東營集春營入直御營軍兵。以訓局軍兵替代入直。還宮後還入直事。自兵曹節目啓下矣。東營軍五十名。集春營軍五十名。與御營軍兵替代入直。而還宮後替入。敎以。旣是當日還宮。準數替代。則殊非休息之意。兩處各十各式。以外營軍還宮間替代。
정조 5년 · 강
領議政徐命善陳箚辭免。賜批。
정조 5년 · 목
箚略曰。臣於日昨。伏奉特旨。以臣爲領議政。旣又近侍臨辱。絲綸誕宣。申前日保惜之意。而勉其無辭。畀治道污隆之責。而欲其盡心。至於奬借之踰分。軫念之出常。尤非人臣之所輒得於君父者。臣起自病枕。感涕零襟。怳若昵近文陛。親聆玉音也。嗚呼。臣之猥忝中書。五年于玆。前後僨誤。何往非罪。而黽勉周行。又過半載。今忽諉之以宿趼之任。晏然於睢盱之場。忽忘曲保之隆眷。竟致覆轍之復蹈。則不惟臣貪戀之罪。萬殞難贖。抑恐有傷於聖朝終始之澤。臣豈敢爲是哉。矧以衰杇之姿。重經老篤之疾。首尾五旬。作一蘧蒢。假使復起爲人。精神較諸得病之前。不啻落下幾層。安能强自策勵。少效其奔走彌綸之責乎。明日 太廟展謁。本署提調。緣臣虛縻。將不得備員入侍。揆以國體。豈不萬萬茍艱乎。伏乞亟賜變通焉。批以。今日國事。可謂岡涯。揆地只有端揆一人。不特苟簡而已。自朝罷對。終夕不樂。雖使卿等備位。左右承弼。朝夕納誨。似此爻象。似此模樣。以予不德。尙難望矯革變易。況今前領相旣去。卿又病矣。惟予獨自勞疲。如是而庶事安得不叢脞。百工安得不懒惰。卿之差復。予日望之。卿須體予至意。竢少間造朝。又若箚末提擧事。所辭過矣。不允。卿其安心焉。仍命遣史官傳諭
정조 5년 · 강
江華留守趙㻐陳疏自引。賜批。
정조 5년 · 목
疏略曰。臣於咸鏡監司鄭昌順罷職之命。竊不勝惶悸悚蹙之至。夫昌順所坐。是田政比總四百結不足也。曩者臣待罪北營。其年田政磨勘者臣也。其不足比總者。田爲四十結。水田五十結。臣之罪。與昌順宜無異焉。今若以臣之赴任。在於秋冬檢田之後。又以前監司趙重晦之曾以狀啓報災。謂臣可幸免罪。而不爲自首。則臣實愧恧。人謂斯何。玆敢據實自列。仰請威譴焉。批以。所辭可謂意外。卿其勿辭行公。
정조 5년 · 강
慶尙監司李文源上疏請往省先壠。賜批許之。
정조 5년 · 강
兵曹判書洪樂性陳疏自引。賜批。
정조 5년 · 목
疏略曰。伏念日昨吏卒之事。萬萬驚悚尙何言哉。憑藉禁喧之名。敺擠內閣之吏。莫重牙牌。寔奉御押。而終不免玷缺之境。事未前聞。罪在岡赦。臣職沗判曹。身廁陪駕。常日旣無檢束。臨時又未覺察。何可諉罪於郞吏。而晏然自恕。兢愓之極。歷日靡定。果然論思之地。請以譴責之典。益覺惶懍。惟重勘是俟。伏蒙聖度寬假。薄從問備。罪大罰微。尤切悚戲。乞降威罰焉。批以。卿其勿辭行公。
정조 5년 · 목
義禁府啓言。禮曹佐郞金海。宇齋令見失。請刑推得情。敎以。除刑推議處。
정조 5년 · 강
詣 太廟展謁。仍詣 景慕宮展拜。
정조 5년 · 목
具翼善冠絳紗袍。乘輿出仁化門。詣仁政門外。降輿乘輦。出敦化門。詣 宗廟洞口降輦所。降輦乘輿。入齋室。改具冕服。步詣 板位。行四拜禮。仍詣殿內奉審。命 廟司。奉出第八室 莊烈王后戊辰上諡玉册。奉審內外褁褓。無頉。仍命還奉欌內。仍詣 永寧殿。奉審如初。還入齋室。少頃。改具遠游冠絳紗袍。乘輿出 宗廟大門外。降輿乘輦。至景慕宮大門外。降輦乘輿。入齋室。改具冕服。詣板位行四拜禮。仍詣 廟內奉審訖。還詣齋室。改具翼善冠絳紗袍。乘輿出 宮大門外。降輿乘輦。由敦化門還內。
정조 5년 · 강
重推平安道暗行御使柳誼。
정조 5년 · 목
敎曰。奉使之體。孰非緊重。而至若繡衣。尤有自別。必謹嚴精覈然後。庶不辱朝廷。觀此平安道暗行御使柳誼書啓。啓凡七度。而䌓亂不整。棼糅無緖。守宰治績。語不成說。谷包啓目。前所未見。觀於猪糠六分。官鷄一首之說。而他餘條件之煩屑。推可知也。啓式之違格。事狀之胡亂。猶屬餘事之餘事。是豈當初差遣之本意也。雖欲使之覆啓。攸司亦將何以詣的論列。以此以彼。奉使失職之罪。在所難免。該御使爲先緘辭。從重推考。原別單。竝令勿施之外。無他道。該房知悉。
정조 5년 · 강
命朝參。更待下敎。
정조 5년 · 목
敎曰。朝參初欲再明爲之。更思。目今鼎席不備。首揆造朝。想在不遠。朝參更待下敎擧行。
정조 5년 · 강
命入侍郞官。一例彌縫嚴飭。
정조 5년 · 목
敎曰。召見久任郞官。所以敷奏而明試也。況是久於其任之人。則弊瘼也。所懷也。此等可奏可試之事。不一其端。試雖在上。奏則在下。而如無奏語。何以試之。曾亦以此有所飭敎。未知明日來待之人。能念再昨年傳敎乎。更從三令之意。如是申諭。明日入侍郞官。皆以無弊瘼無所懷。一例彌縫。則當有別樣警飭之道。以此預爲嚴飭。
정조 5년 · 강
兩司陳疏避嫌乞遞。賜批。掌令申致權。持平宋民載李東稷。獻納尹在醇。正言李運彬。
정조 5년 · 목
避嫌略曰。臣等愚昧謭劣。朝者侍臣班行。誤認啓請。經先上馬。致有間備之命。臣等沗職紏察之地。自犯顚錯之失。罪合重科。罰止薄勘。聚首相訟。措躬無地。其何敢一刻仍冒於臺次乎。請命遞斥。批以。勿辭。亦勿退待。
정조 5년 · 강
命延安府使李雨培。白川郡守權中立。削職放送。
정조 5년 · 목
敎曰。檢驗事體。何等至重。又若本獄事。違端疑案。不一而足。則其所憑覈。固當十分明白。使償命者。不得盡其辭。而今此推官所爲。萬萬疏虞。及觀爰辭。尤不成訖。若以一村衆口同辭嗟冤爲證。而何不細尋所從來之處乎。若以至騰農謳傳說狼藉爲證。而何不嚴問所發告之人乎。其他當問不問。之罪。業諭於本道下諭中。其在重人命嚴獄體之道。此等守宰。不可無嚴勘之道。當該主推官權中立李雨培。幷削職放送
정조 5년 · 강
召見承旨徐有防朴祐源鄭志儉于誠正閣。
정조 5년 · 목
予曰。新除授承旨。待下批牌招察任。予曰。今觀諸道殺獄錄啓。大抵殺獄。或有何浩者殺之。可殺者浩之之弊。此爲審愼之處也。左承旨與右承旨同副承旨。持錄啓往藝文館詳考後。判付辭意。
정조 5년 · 강
命宣傳官李元植。直赴殿試。
정조 5년 · 목
敎曰。內乘別軍職宣傳官春等試射時。朴基豊居首。加資則過矣。熟馬一匹賜給。宣傳官李元植本廳居首全布。依例直赴殿試。
정조 5년 · 강
吏曹判書李衍祥陳疏乞遞。賜例批。
정조 5년 · 강
副司直李性源陳疏自引。賜批。
정조 5년 · 목
疏略曰。臣釁累至重。而譴罰至輕。含恩訟愆。屛伏郊坰。曾未數日。特敍遄降。繼而有史局新命。臣誠惝怳抑塞。莫省所出也。噫。堂疏之論者。卽銓地事也。試院事也。臣固受而爲過。不欲費辭自解。而至於循私篾公四字。乃是人臣之極罪。居銓而不能祛私。主試而不能恢公。則有一於此。誅戮猶輕。況臣之兩罪俱發者。夫豈微眚細失之比。乞令有司。重勘辜犯。仍命選部。勿復檢擬。以靖賤分。批以。遂事奚言。卿其勿辭。從速行公。
정조 5년 · 목
敎曰。明日春到記設行。該房知悉。又敎曰。左副承旨馳詣太學。夕食堂到記。收取以來。又敎曰。明日殿座。以仁政殿爲之。
정조 5년 · 강
遞右副承旨金宇鎭。以李晉圭代之。
정조 5년 · 목
敎曰。右副承旨。以實病不爲仕進云許遞。前望單子入之。
정조 5년 · 강
命閣吏有闕。別加選擇。
정조 5년 · 목
敎曰。當此閣務釐正之時。玆事不可不定式。大抵我國。素稱吏胥之國者無他。官員每多數易。吏胥輒皆久居。以是吏胥事知。則官員賴而事知。此弊猝難矯革。今於內閣。何獨不然。閣臣以閣職。不但以五日京兆。閣吏亦如許。槪由無關心於立落而然。當初悶其料布殘薄。必以厚料衙門吏胥兼差者。一以除經費。一以爲渠輩。今則便歸無實。若吏之視本役與閣役。輕重不啻懸殊。不特此也。本閣處在深嚴之地。固非無根着之類。所可出入處。而近來擇於各司吏之。故來歷不分明。杪選不盡意。此後閣吏有闕。堂郞必以閣屬子枝。觀其身手。取其才華充定。如無子枝之可合者。別加選擇。啓目時具由措辭。而渠輩以數斗之米。數文之錢。責其矻矻。勢所難便。閣吏抄定後。從自願。自本閣行會厚料布衙門。待闕差定。如或見落於閣役。則竝兼役除汰。如此則閣役爲主。兼役爲次。在渠輩。足爲聊賴之一端。以次定式。雖以該司言之。若或籍此行會。屬之加出之窠。則是反生弊端也。必須本衙門吏胥。有窠然後塡充。塡充之後。移文本閣。本閣以充定之意草記事分付。
정조 5년 · 강
命十六日動駕時。禁衛軍兵爲前後廂。
정조 5년 · 목
敎曰。十六日動駕時。前後廂軍兵。以訓局軍兵磨鍊事下敎。而更思歲初。展拜動駕稠疊。軍兵勞若可悶。不可不輪次擧行。以禁衛軍兵全數磨鍊。爲前後廂事。分付。
정조 5년 · 강
命貢市人處。問其弊瘼以聞。
정조 5년 · 목
敎曰。欲以朝參日下敎。旣命退定。都民休戚。專係貢市人若樂。每歲詢瘼。出於軫恤之意。迄今不爲。蓋有待也。歲旣翻矣。不可不一問。明朝入侍承旨。與貢市堂上。進往闕門。貢市人處。問其弊瘼以聞。
정조 5년 · 강
命判下諸囚。皆令明日議處。
정조 5년 · 목
敎曰。判下諸囚。滯繫可悶。皆令明日殿座前。以草記議處或照律。
정조 5년 · 강
配紫門監下吏鄭彭年于豐川府。
정조 5년 · 목
義禁府啓言。紫門監下吏照律嚴處事。命下矣。考大明律詐傳衙門官言語條照律。配於豐川府。卽爲押送之意。允之。
정조 5년 · 목
因義禁府照律啓。敎以。今姑分揀。後益愓念事。嚴飭後放送。
정조 5년 · 강
御仁政殿。行春到記。讀券官李徽之李衍祥鄭民始。對讀官沈念祖金宇鎭徐鼎修鄭束浚考官鄭弘淳金華鎭鄭昌聖。參考官沈有鎭吳大益李時李徐龍輔。
정조 5년 · 목
具翼善冠袞龍袍。乘輿出協陽門。入仁政門降輿乘座。試官及諸庄行禮訖。以易曰知周子萬物。知於人大矣哉爲策題。以詩傳試講生。予曰。製述試官。今姑退去。待收券入考。總管金履素等曰。總府禊屛。卽 先大王在潛邸時。莅本府堂上。所以粧成者。而屛面特揭 先朝御諱與表德之號。謹稽前後諱字有異。故敢此仰稟矣。予曰。後日更爲考奏。行祥曰。與承旨徐有防。招貢人問貢市之弊。則不無些少弊端。而略有稟定之事矣。予曰。然則以文字列錄弊瘼。草抄以入好矣。予曰。今幾收券。製述諸試官。卽令來待。予曰。諸試官何不催促入侍。注書之傳命。極甚稽緩。爾則傳之。而命官不人耶。爾其稽忽。而不傳于命官耶。注書傳命之除。趍步極徐。擧止駭慢。上注書。以翰林時所趍之樣。行步太涉緩忽。上下注書。事過後竝禁推。予曰。大臣雖云體重。屢促入侍之命。而尙無進來之事。事體所在。誠極慨然。此下敎。傳于大臣也。徽之進前曰。臣若聞入侍之命。豈敢一刻遲滯不入也。全然不知。致有違慢之罪。惶悚極矣。傳命注書。不可無警。拿處宜矣。予曰。予果有爲卿慨然之敎矣。卿若不聞。則注書不卽傳命之致。拿處之請。從之。考講先畢。金德休賜第。予曰。科次入侍。以便殿爲之。而禮房承旨。盡捧試劵以入。予曰。當下標信。金虎門留門。儒生及收券官。使之出去。試官則別省記修入。予曰。今已夜深。試官姑爲退去。明日更爲考劵出榜也。
정조 5년 · 강
奎章閣。以設立規模啓。
정조 5년 · 목
直提學鄭民始啓言。本閣凡事。今方釐正。且將設立規模。以成官府貌樣。則當有不得不多少公用。而經費苟艱之時。有難區晝取用。聞太僕寺封不動錢。其數頗多云。限一萬兩貸來。以爲官用。則無損於公費。有益於本閣。且聞兵曹軍職祿米。每朔略有贏餘。而數甚零星云。在戶曹無甚關係。在本閣當爲緊需。此亦請移付本閣需用。又啓言。本閣員役數少。無以分排。聞宗簿寺復舊引陪。宗親府加出使令。數旣甚多。而又非元定。乃是加出。則推移取用。未爲不可。宗親府使令二名。宗簿寺引陪三名。幷與其料窠。而請移屬本閣。又啓言。檢書官創出時。芸閣唱準料布四窠除出。以爲檢書官祿布帽債等需。而今則檢書官旣付實祿窠。帽債則依前留置。而其他祿布。似無疊受之理。此亦移付本閣。請以爲需用之地。又啓言。本閣軍士數少。無以使役。讀書堂書吏庫直。便是無用。儀賓府加出雇軍甚多。讀書堂書吏庫直各一窠及儀賓府寉軍二名除出。請移付本閣。幷從之。
정조 5년 · 강
命注書李集斗李祖承。幷禁推。
정조 5년 · 목
敎曰。若以上下任書。幷捧現告。則廳注書有參入之之慮。以上注書事變注書捧傳旨矣。上下注書。事過後竝禁推。
정조 5년 · 강
命直提學未差之代差出。
정조 5년 · 목
敎曰。近日閣務釐正之時。堂上不可不備員。本閣直提學未差之代。今日政差出。新除授直提學牌招察任。
정조 5년 · 강
以沈念祖爲承旨。前望也。
정조 5년 · 강
有政。吏曹判書李衍祥。參議李敬養進。
정조 5년 · 목
以鄭志儉爲副提學。李性源爲右參贊。沈念祖爲奎章閣直提學。金魯鎭爲戶曹參判。鄭一祥爲同經筵。李樂培爲延安府使。金安默爲白川郡守。金樂豊爲咸陽府使。鄭持淳爲醴泉郡守。呂萬水爲咸安郡守。崔夢巖爲豐基郡守。
정조 5년 · 강
命武臣殿講。二十四日退行。
정조 5년 · 목
因政院來十八日專經武臣殿講頉稟。敎以。二十四日退行。
정조 5년 · 강
命時囚丁載遠等照律。洪允五等議處。
정조 5년 · 목
義禁府啓言。判下諸囚。滯繫可悶。皆令以草記議處或照律事命下矣。丁載遠。身爲守令。不畏法禁。刑具之違制。簽丁之招怨。罪狀實難容貸。杖一百收贖。告身盡行追奪放送。閔游。國穀事體。何等至重。而身爲守宰。擅自如分。已極可駭。色吏等私分。亦不能覺察。繡衣覈發之後。始乃準捧。矇然之罪。有難容貸。杖一百收贖。告身盡行追奪放送。沈重奎叚。還上事體。何等嚴重。而雖曰一時兼官。奸吏幻弄之穀簿。矇然不察。率爾著署。拿處命下之後。過期來待。尤涉痛駭。罪杖一百收贖。告身盡行追奪放送。李鎭翼。犒米自備加給之意。先布村閭。而不卽分俵。糶糴法意。何等嚴重。而犯留之數。至於八百餘石之多。事極可駭。罪杖八十收贖放送。金愚。國穀分留。法意嚴重。雖曰報營。法外加分。待待命拿囚之命。諉以聞命之差晚。逗留過限。亦甚駭然。杖八十收贖放送。具敍五韓光植金致泳。莫重殿庭樂器。致有見失之患。而身爲字內入直官。不能覺察之狀。事極可駭。罪各杖八十收贖。告身三等放送。李汝忠叚。國穀法意。何等嚴重。而恣意反作。揆以公法。極爲痛駭。金大采叚。還上反作。何等重罪。而身爲權管。未捧以已捧樣。恣意磨勘之狀。極爲痛駭罪。李汝忠告身盡行追奪。又五年禁痼。林川郡徒三年定配。金大采告身盡行追奪。又五年禁痼。遂安郡徒三年定配。幷依例發遣府羅將。押送于各其配所。洪秉殷還穀事體。何等嚴重。雖曰報營。法外加分。已極可駭。金復源糶糴法意。何等至重。而身爲邊將。見瞞奸吏。矇然勘簿。揆以公法。極爲可駭。請竝以此照律。允之。敎以。已照律者。有公議。各減一等。未照律人。亦以草記。今日內照律。又啓言。洪允五叚。身爲該卽。莫重壇壝之間。全不修掃。致有不屑之物。其罪狀合置重勘。杖一百收贖。告身盡行追奪。請放送。允之。敎以。功議減一等。又啓言。未照律人。以草記照律事。命下矣。時囚罪人洪秉殷。還穀事體。何等嚴重。雖曰報營。法外加分。亦涉痛駭。罪杖一百收贖。告身盡行追奪放送。金復源糶糴法意。何等至重。而身爲邊將。見瞞奸吏。矇然勘薄。揆以公法。極爲可駭。罪告身盡行追奪。又五年禁痼。瑞興縣徒三年定配。依例發遣府羅將。請押送配所。允之。敎以。有功議者。各減一等。
정조 5년 · 강
咸鏡監司鄭元始疏辭新除藩任。賜例批。
정조 5년 · 강
命擊錚人金命春議處。
정조 5년 · 목
因刑曹以命眷所供啓也。
정조 5년 · 강
遣承旨詣 宗廟　景慕宮。奉審摘奸。
정조 5년 · 강
御誠正閣。行春到記科次。
정조 5년 · 목
敎曰。講居首幼學金德老。製述居首生員沈晉賢。直赴殿試。講純通比較之次幼學李相訥。直赴會試。講通幼學金洛一李益烈金弼龍洪宜燮金重瑞。製述三下進士金鎜。生員成穗。進士徐弘輔。各給二分。講略白光彥等。製述次上成種仁等。紙筆墨考例施賞。捧傳旨。
정조 5년 · 목
右議政李徽之啓言。史局事可悶。校正堂上李性源。差下已久。尙未行公。推考申飭。請牌招察任。從之。敎以。史局係是往役。與官職大異。雖以官職言之。所遭人言。付之相規之科。未爲不可。屢日召牌。一味坐違。分義事體。寧容如是。實錄堂上從重推考。更卽牌招。申飭行公。此後違牌。勿爲呼望。
정조 5년 · 강
遞禮曹判書兪彥鎬。知經筵李衍祥。同經筵徐有寧。
정조 5년 · 목
右議政李徽之啓言。 景慕宮酌獻禮在近。而禮曹多有擧行之事。判書兪彥鎬受由在外。姑無上來之期。請許遞。又啓言。當此歲初開講之時。經筵不可不備員。知經筵李衍祥。方帶劇務。同經筵徐有寧。聞有實病云。請幷爲許遞。從之。
정조 5년 · 강
命沈念祖兼帶實錄堂上減下。
정조 5년 · 목
敎曰。閣務鞅掌。史役勢所相妨。直提學沈念祖。兼帶實錄堂上減下。
정조 5년 · 강
命十八日文臣殿講。宣政殿爲之。
정조 5년 · 목
因政院專經文臣殿講處所取稟。敎以。宣政殿爲之。
정조 5년 · 강
命金相玉分揀放送。
정조 5년 · 목
敎曰。犯雖不輕。坐在無識。到配亦已經歲。合有參恕之道。定配罪人金相玉。分揀放送。
정조 5년 · 강
命假注書李集斗李祖承分揀。
정조 5년 · 강
有政。吏曹參議李敬養進。
정조 5년 · 목
以金熤爲禮曹判書。徐浩修爲知經筵。金夏村爲同經筵。金履澤爲密陽府使。
정조 5년 · 강
汰部將安宅仁。科治守僕姜有亮。
정조 5년 · 목
兵曹啓言。衛將所入直部將安澤仁來言。昨日初昏時。有一白衣人。被酒來到直所。言語不順。縛置本所云。故査問委折。則璿源殿守僕姜有亮爲名人。有此作梗。而旣知其守僕。則部將之不卽來告本曹。私自結縛。事極驚駭。部將安宅仁爲先汰去。其罪狀。令該府處之。守僕姜有亮酗酒作孥之罪。亦令攸司請科治。從之。敎以。部將與守僕。卽爲捉致本曹。其委折取招以聞。
정조 5년 · 강
命安光宅洪海成。分揀放送。
정조 5년 · 목
刑曹啓言。禁衛營首吏書吏錢木次知庫直囚禁事。命下矣。罪人安光宅洪海成。幷卽着枷嚴囚。敎以。滯囚有日。分揀放送。
정조 5년 · 강
命都民弊瘼釐革。
정조 5년 · 목
敎曰。日前以都民休戚。專係貢市人。有所提敎。蓋此市民弊瘼。曰亂㕓也。中都會也。都庫也。種種此等名色。奚特難支之一大端。設法通禁。自有國朝曲則。而官員不修戢務。胥隸惟事誅求。干謁滋甚。貨賄公行。所謂法司。等是蔑如。莫曰俗弊之漸痼。猝難釐革也。爲官長者。茍能袪私奉公。氏可奠業。弊可去甚。觀於今番現發二三事。而餘足推知。法司官吏不飭之罪。姑具寬恕者。意在屬之旣往。責其來後也。自政院招致該法司郞官。嚴明申飭。自今日以後。係是令後。如有現發。隨卽嚴勘。斷不可已。以此傳敎。使之書揭辟上。愓念遵此擧行。至若貢人之弊。向於秋間。略有戢勵。其後果無生弊之端乎。大抵貢弊。如杜鼠穴。難以毛擧。隨矯隨生。自上何可書燭。此則亦在官長修擧與否。幷令知悉。著意無怠。
정조 5년 · 강
飭閣規及市肆凋殘之弊。
정조 5년 · 목
敎曰。無一定規模。雖以問安一事言之。或爲或否。殆無意義。此蓋閣官之視閣事。如逆旅而然。官府事體。何遽不若王堂。而自外入承起居。藥院亦非可方者乎。此後著爲定式。凡有起居。館閣一體爲之。有行公堂郞不參之事。政院另加察飭。向也下嚴敎。近果如敎遵行乎。官有儀仗。不可壞也。又是君賜之物。所重何如。而閣臣之出入。藏牌去導。君賜之物。雖無國典所載。尙恭敬止。況玆事。參用大典宗正之鍚牌。經筵承旨銀牌之制。若曰諉以無例而不爲云爾。則不成說焉。若曰知其有例而不爲云爾。則又何意也。皆坐於近日學士。識未周之致。欲周識也。捨學奚以。觀於此等事。而益覺講製之擧。尤爲急務也。制詔有違。自有常律。職雖學士。獨可逭此。今不一一追勘。亦寓優待之意。所謂往雖不諫。來猶可追者此也。以此意另飭本閣。又敎曰。不待昨日詢瘼。而亂㕓之弊。業已聞知。若此而市肆安得不凋殘。市肆凋殘。則物價騰踊。貧士窮民。何以聊其生也。惟其弊源。專在軍門士卒。無料人所爲。猶可駭痛。況有料輩兼幷。以此意。自政院。爲先另加嚴飭於各軍門及扈衛廳。廉問如有現發之弊。不飭將臣。難免其責。預令申飭。
정조 5년 · 강
遞承旨蔡弘履。以李★(土+甲)代之
정조 5년 · 목
敎曰。都承旨聞有實蜣云許遞。前望單子入之。
정조 5년 · 강
命宗簿寺所奉閣號懸板。移奉本閣。
정조 5년 · 목
敎曰。 光廟儒臣梁誠之䢖言曰。乞令內藏書籍。後面書。稱朝鮮國某歲藏書。大明大年號。以眞字書之。前面圖書。稱朝鮮國御藏書。以篆字書之。遍着諸冊。昭示萬世。此於內閣追述之一端。以此令內閣知悉。又敎曰。內閣之名。始於 光廟朝丙子而中廢矣。奎章閣之號。又始於 肅廟朝甲戌。而御書扁額。至今在宗寺。何幸予小子嗣服後。追述䢖閣。雖謂之異事。誠非浪語。宗正寺所奉閣號懸板。從近移奉本閣懸揭事。分付。
정조 5년 · 강
汰部將鄭履顯。
정조 5년 · 목
兵曹啓言。奎章閣監書兪得祐。書吏安文規。以差備待令。方歸直所。更鼓初下。而西所部將鄭履顯。稱以犯禁。捉來本曹。萬萬驚駭。査問則此與尋常犯禁有異矣。部將見監書佩通符。放恣捉來。該部將之罪。難以輕處。何以爲之。敎以。兵曹欲請部將之罪。何患無辭。而以何以爲之爲稟。何其巽懦之甚乎。通符事體至重。亦御牌也。況幷知軍號。則部將之執捉。萬萬駭然。令兵判。待明朝從重決棍後汰去。兵曹若能禁飭。豈有是事。該堂雖以生疏寬恕。而該房之矇不請罪。大是做錯。爲先從重推考。
정조 5년 · 강
命軍兵替把名數。依春展謁擧動例爲之。
정조 5년 · 목
訓局啓言。今正月十六日。 永禧殿擧動時。建陽門西營兩處入直禁衛軍兵。以訓局軍兵替代入直。還宮後還入直事。自兵曹節目啓下矣。建陽門軍百名。把總李亨默。哨官金徽柱。西營軍四十名。哨官李鎭鼎率領。與禁衛軍兵替代入直。而還宮後替直。敎以。替把名數。依春展謁時擧動例爲之。
정조 5년 · 강
右承旨朴祐源陳疏。乞解尙方副提擧之任。賜批。
정조 5년 · 목
疏略曰。臣所帶尙方副提擧之任。卽知申之例兼也。適當前知申應避。臣猥蒙恩點。冒膺多日矣。今則長僚新除。理難蹲冒。乞賜遞免。以存公格。批以。爾其勿辭。仍察焉。
정조 5년 · 강
兵曹參判洪良浩。以母病陳疏乞遞。批許救護。
정조 5년 · 강
副提學鄭志儉陳疏辭職。賜例批。
정조 5년 · 강
詣 永禧殿毓祥宮展拜。
정조 5년 · 목
具遠遊冠絳紗袍。由仁化門乘輿。出詣仁政門外。降輿乘輦。詣 永禧殿門外。降輦乘輿。入齋室。就板位上。行四拜禮。詣 殿內。各室奉審後。還詣齋室。改具翼善冠袞龍袍。乘輿詣乘輦所。降輿乘輦。詣 毓祥宮。行展拜禮。入齋室。由協陽門還內。
정조 5년 · 강
命內閣下隸擇立。書吏以厚料布衙門。定爲元窠。
정조 5년 · 목
直提學鄭民始啓言。本閣堂郞引陪。今旣設置。內閣事體。與他自別。況奉牌前導者。不可不擇立。依舍人司廳直差定例。無論政院王堂諸上司下隸。擇其可立者。隨時立役。則似亦爲尊體貌之一端。且本閣書吏之役。重且䌓矣。而料布薄略。無以支保。若於厚料布衙門。各得書吏一窠。以爲閣吏元定之窠。使之帶本役除本仕。而立役於本閣。其窠則仍作遞付之窠。而見存者若退去。則代立者仍付其窠。似爲便當。目今閣吏所帶之本役。因其窠而元定。從後當差二人。從其願付他衙門。使之待窠陞實。而亦以其役。請定爲元窠。從之。
정조 5년 · 강
召見奎章閣提學徐命膺于誠正閣。
정조 5년 · 목
予曰。近以本閣事。有所提飭矣。卿雖原任。亦與時任閣臣。相議擧行。未爲不可。而予方以內閣杪出東國文集。以爲考籍。欲稽事實。俾成一册子。卿意果何如。命膺曰。若抄出文籍。成一冊子。則豈不爲美事乎。大抵我國人。雖知中國事實者有之。東國事實。皆茫昧矣。聖意如欲抄集。以成册子。則以向者抄選文學之臣。使之抄出可考之文。一以爲稽古之方。一以爲作成之道。則似好矣。予曰。近來新進文官。果無此等事托成之材。卿則素來從事於文字上。此等事必有所見。商量指劃似好矣。
정조 5년 · 강
命正至及慶賀日。閣臣進箋。
정조 5년 · 목
敎曰。本閣旣有謝箋。則宜有賀箋。行於太學者。獨不可行於內閣乎。且考通編。有閣學士正至賀箋。此亦述古之一端。此後正至及慶賀日。本閣臣封箋詣閣。請承傳色以進。
정조 5년 · 강
命內閣原任望單入啓受點。以檢校堂上稱號。
정조 5년 · 목
敎曰。本閣如無行公及在京堂上之時。雖非當品。如有原任人。自本閣原任人列書望單。入啓受點。以檢校堂上稱號。權攝閣務。郞官準此。陞資之前直閣。陞六之前待敎。如値無行公郞官之時。則依堂上例爲之。稱號則以檢校官事定式。曾經直閣待敎者至二品。則雖權察。似不可爲。幷令知悉。
정조 5년 · 강
元陵陵行。命以今月晦前推擇。
정조 5년 · 목
敎曰。 英考承儲。旣屆舊甲。 肅祖誕降。又回是年。小子羹墻之慕。一倍維新。曠禮經歲。顧此濡露之感。深增怵愓。謁于 明陵。自有當行之日。而　元陵祗謁。不可不先行於春謁時。來月有難 陵行。今月內。當展謁于 元陵。少展小子之忱。以晦前推擇以入。
정조 5년 · 강
元陵展謁後親祭。局內諸 陵。命遣大臣攝祭。
정조 5년 · 목
敎曰。 元陵展謁後親祭。而局內諸 陵。日晷不至甚長。有難遍謁。只行展謁於 健元陵。該房知悉。局內 陵寢。遣大臣攝祭。依例擧行。 元陵親祭祭文。謹當製下。該房亦爲知悉。
정조 5년 · 강
命今番春謁之行。凡係民力之事。皆以儲置米會減。
정조 5년 · 목
敎曰。今番春謁之行。凡係用民力之事。依近例皆以儲置米會減。無單 陵展謁。外邑分辦。依此爲之。 健元陵只行展謁。且是密通之地。無入小次節次。已令知委京司。本道分辦。亦令依此。各項進排物種。切勿待令。植炬。自京至書停所待令。
정조 5년 · 강
命部將鄭履顯。令該府從重勘處。該所衛將。該曹堂郞。徒重推考。
정조 5년 · 목
奎章閣啓言。昨夜本閣守直監書兪得浩。書吏安文規。自差備待令。退歸直所之際。西所部將。稱以犯夜而執捉。故監書則出示通符。誦傳軍號。書吏則亦示勿禁帖。而該部將終不捨去。執去兵曹云。監書書吏。旣知軍號。又有勿禁帖。則猶不當執捉。而又況通符體重。與御牌無異。則幺麼部將之全不顧忌。有此無前之擧者。萬萬驚駭。該部將。令該府從重勘處。該所衛將。恬若不知。亦極駭然。令該府處之。兵曹之常時不能檢飭。亦不可無警。該曹堂郞。請從重推考。從之。
정조 5년 · 강
元陵展謁。命以二十六日定行。
정조 5년 · 목
禮曹啓言。 元陵展謁。以晦前推擇事。命下矣。令日官推擇。則今正月二十六日二十七日俱吉。以何日定行乎。敎以。二十六日定行。日子不遠。天氣尙寒。從以道途通而橋梁少矣。略略修治。無或過濫。如是提飭。而不遵先甲之令。則該差使員。難免其罪。以此分付畿營。
정조 5년 · 목
義禁府啓言。輕囚放釋事。命下矣。時囚罪人鄭昌期安宅仁等。幷卽放釋。而洪和輔供辭未下。不得擧行。○刑曹啓言。輕囚放釋事。命下矣。金重瑞姜有亮。罪名緊重。不得放釋。鄭彭年盧時耼。竝卽放送。敎以。姜有亮。依本律勘處後草記。又啓言。姜有亮接主人金光禹。曾經內閣領籖云。請移義禁府處之。敎以。旣有輕囚放釋之命。事在傳敎前事。興姜哥有異。今番分揀。
정조 5년 · 강
命金命眷供辭。令道臣詳査。
정조 5년 · 목
刑曹啓言。擊諍人金命眷供辭。有難準信。令道臣。詳査稟啓。敎以。雖非科事。猶有侵虐之罪。況此所犯。旣係科場。又是不法。大凡訟理。一邊之言。雖難盡信。如無實也。囚供豈至於此。該守令。幷令該府拿問口招。本事依回啓。令道臣親執詳査。無或遲滯。從速修啓本以聞。萬有一不能嚴覈。則該道臣重勘。斷不可已之意。措辭行會
정조 5년 · 강
召見藥房提調于寶慶堂。都提調鄭弘淳。提調金華鎭。副提調李★(土+甲)。
정조 5년 · 목
弘淳曰。今日設產室廳。臣等日夜攅祝。不勝慶忭之忱矣。子曰。卿等見昨日 陵行傳敎乎。弘淳曰。旣有幸行定日之命。今無容更奏。而春寒尙此未解。恐妨聖體調攝之節矣。予曰。不必過慮矣。弘淳曰。產室廳直宿時。若値動駕時。則提調一員。例爲留院。今番則何以爲之乎。予曰依爲之。卿其留院。予曰。產室廳排設擧行也。弘淳等。使醫官吳道烱等。鋪稿席皮物於產堂一間。雜付祈禳之符於壁上。仍讀符三遍。
정조 5년 · 강
召見藥房提調金華鎭于誠正閣。
정조 5년 · 목
予曰。今見戶曹會錄文書。則多以內入懸注。一年計之。予無一物內入之事。而如是夥然。是何故耶。以卿爲節用。何爲而如是多爲內入耶。華鎭曰。大殿差備。果無所納之事。而各殿差備。自多有內入之事。故統以內入懸注故耳。予曰。此後則前例外。各差備內入。懸注以入事定式也。予曰。關西御史之事。自有御史以來。曾所未見。其貽辱朝廷大矣。業欲處分。而姑未果矣。華鎭曰。此人素有執拗。且過於細銷。畢竟失着矣。予曰。今則產實雖有設廳。別無擧行之事。各司進排竝直前。姑勿待令也。予曰。注書出去。刑曹禁府輕囚罪人知入。